In nomine sancte et indiuidue Trinitatis amen. Ego Durandus Cambitor dictus Candelarius burgensis Diuionensis et ego Maria uxor eius notum facimus uniuersis presentes litteras inspecturis quod nos diem extreme messionis operibus misericordie preuenire et animarum nostrarum quieti et saluti prouidere uolentes ac eternorum intuitu seminare in terris quod reddente Domino cum multiplicato fructu recolligere debeamus in celis ob hoc prouida deliberatione et diligenti tractatu prehabito instituimus et dedimus in ecclesia gloriosissime Uirginis Marie de Dyuione perpetuo cereum unum de quatuor libris cere quod in perpetuum diebus singulis in missa magni altaris ecclesie predicte accendetur et illuminabitur in eleuatione sacratissimi corporis Jhesu Christi quem cereum assedimus habendum omni tempore et in ecclesia predicta tradendum quotienscumque defuerit omnibus impedimentis et occasionibus remotis super domum nostram et super fundum mansum et pertinencias eius omnes ligneas et lapideas sitam Dyuione in uico de Cambiis iuxta domum Odonis appothecarii ex una parte et iuxta domum Uallotti de Maille et Guillelmi de Maille ex altera. Ita quod quicumque dictam domum cum fundo manso iuribus et pertinenciis eius tenebit pro tempore dictum cereum de predicto pondere ad eleuationem corporis Christi in missa magni altaris predicte ecclesie singulis diebus perpetuo deputatum tradat et quotienscumque defuerit reficiat incessanter perpetuo sub predicto pondere et ad hoc nos et nostros heredes et dictam domum cum fundo manso iuribus et pertinenciis eius et omnes illos qui hec omnia tenebunt nos in perpetuum obligamus. Et si in hoc predicta tenentes pro tempore quod absit defecerint uolumus quod ille qui ab abbate Sancti Stephani Diuionensis in ecclesia predicta Beate Marie pro tempore fuerit institutus ad dictam domum et ad fundum mansum et pertinencias eius auctoritate propria recurrat et hec omnia teneat et in predictis gagiare possit et debeat quotienscumque hoc fieri contigerit quousque defectus integre suppleatur et uolumus nos et nostros heredes et quoscumque predicta tenentes ad predicta tenenda compelli per curiam ducis Burgundie cuius iurisdictioni quod ad hec nos et eos supponimus. In cuius rei testimonium litteris istis sigillum dicte curie supplicauimus et obtinuimus apponi. Actum anno Domini millesimo ducentesimo septuagesimo tercio mense marcio.